เครดิตบูโรปลื้มผ่านเกณฑ์มาตรฐานโลก
เครดิตบูโร สอบผ่านมาตรฐาน ISO/IEC 27001 ด้านความมั่นคงปลอดภัยตามเกณฑ์ประเมินระดับโลก
29 ต.ค. 2565

เครดิตบูโร สอบผ่านมาตรฐาน ISO/IEC 27001 ด้านความมั่นคงปลอดภัยตามเกณฑ์ประเมินระดับโลก    นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ จำกัด (เครดิตบูโร) เปิดเผยว่า เมื่อเร็วๆนี้ เครดิตบูโรได้ผ่านการตรวจประเมินจากบริษัท บูโรเวอรริทัศเซอร์ติฟิเคชั่น  และได้รับใบรับรองมาตรฐาน จาก บริษัท UKAS จากประเทศอังกฤษผู้ซึ่งเป็นผู้ออกใบรับรองมาตรฐานการบริหารการรักษาความปลอดภัยด้านเทคโนโลยีสารสนเทศตามมาตรฐานใหม่ ISO/IEC27001:2013 ซึ่งจะทำให้เจ้าของข้อมูลและสถาบันการเงินที่เป็นผู้ใช้บริการของเครดิตบูโรนั้นมีความเชื่อมั่นในประสิทธิภาพของกระบวนการบริการจัดการข้อมูลเครดิตมากยิ่งขึ้น และเครดิตบูโรจะยังคงเดินหน้าในการที่ทำให้การบริหารการรักษาความมั่นคงปลอดภัยด้านเทคโนโลยีสารสนเทศมีความแข็งแกร่งมากยิ่งขึ้น  ทั้งนี้เครดิตบูโรเป็นหน่วยงานที่เก็บรวบรวมข้อมูลประวัติการขอและการได้รับอนุมัติสินเชื่อ (ข้อมูลเครดิต) ของลูกค้าสถาบันการเงินกว่า 27 ล้านคน เพื่อให้สถาบันการเงินที่เป็นสมาชิกใช้ประกอบข้อมูลด้านอื่นๆ ในการพิจารณาสินเชื่อ  ซึ่งจะช่วยป้องกันไม่ให้สถาบันการเงินเกิดปัญหาหนี้ที่ไม่ก่อให้เกิดรายได้ (เอ็นพีแอล) และมีผลต่อความมั่นคงของระบบสถาบันการเงินและเศรษฐกิจของประเทศโดยรวม  ดังนั้น การรักษาความลับของข้อมูลจึงเป็นสิ่งที่สำคัญอย่างยิ่งที่จะทำให้เจ้าของข้อมูล (ลูกค้าสินเชื่อของสถาบันการเงิน) และสถาบันการเงินต่างๆ มีความมั่นใจว่าข้อมูลของตนหรือที่สถาบันการเงินส่งให้แก่เครดิตบูโรถูกเก็บรักษาไว้เป็นอย่างดี ไม่มีผู้หนึ่งผู้ใดสามารถล่วงรู้ข้อมูลดังกล่าวได้โดยที่เจ้าของข้อมูลไม่ได้ให้ความยินยอมหรือโดยฝ่าฝืนหลักเกณฑ์ที่กฎหมายกำหนด  เครดิตบูโรจึงต้องมีระบบการจัดเก็บข้อมูลและมาตรฐานการรักษาความปลอดภัยด้านข้อมูลที่ดีและมีประสิทธิภาพในระดับที่สากลยอมรับ  ทั้งนี้ปี  2551 เครดิตบูโรได้รับใบรับรองการบริหารการรักษาความมั่นคงปลอดภัยด้านเทคโนโลยีสารสนเทศตามมาตรฐาน ISO/IEC27001:2005 ปัจจุบันมาตรฐานดังกล่าวได้มีการปรับปรุงให้มีความเข้มงวดมากยิ่งขึ้นกว่าเดิมตามสภาวะแวดล้อมที่เปลี่ยนแปลงไป และได้มีการประกาศใช้เวอร์ชั่นใหม่ ISO/IEC27001:2013 ในปลายปี 2556 ซึ่งจะมีผลทำให้เวอร์ชั่น ISO/IEC27001:2005 ที่ใช้กันอยู่ในปัจจุบันจะสิ้นสุดการรับรองลงในปี 2558